
ΑΠΟΣΠΑΣΜΑ                        
Από το πρακτικό της με αριθ. 15ης/2023  Συνεδρίασης

της Οικονομικής Επιτροπής

του Δήμου Λευκάδας

Αριθ. Απόφ. 158/2023
Στη Λευκάδα σήμερα  στις 3 του μηνός Μαϊου του έτους  2023,  ημέρα  Τετάρτη και  ώρα 11:00,  ήλθε σε τακτική διά ζώσης συνεδρίαση, η Οικονομική Επιτροπή του Δήμου, σύμφωνα με τις δ/ξεις του άρθρου 75 του Ν.3852/2010 όπως αυτό αντικαταστάθηκε από το άρθρο 77 του Ν. 4555/18 και τις δ/ξεις του άρθρου 78 του Ν. 4954/22, ύστερα από την αριθ. πρωτ: 9425/28.4.2023 έγγραφη πρόσκληση του Προέδρου της, η οποία επιδόθηκε  νόμιμα στα μέλη της.
Αφού διαπιστώθηκε νόμιμη απαρτία, δηλαδή σε σύνολο εννέα (9) μελών βρέθηκαν παρόντα τα παρακάτω πέντε (5) μέλη, άρχισε η Συνεδρίαση.

Τα ανωτέρω απόντα μέλη απουσίαζαν, αν και κλήθηκαν νόμιμα.

Τα πρακτικά τηρήθηκαν από την γραμματέα της Οικονομικής Επιτροπής, Αιμιλία Χαλκιοπούλου, υπάλληλο  του  Δήμου Λευκάδας.

ΘΕΜΑ 3ο: Απόφαση Ο.Ε. για καθορισμό των όρων διακήρυξης  των  προς παραχώρηση τμημάτων αιγιαλού και παραλίας  με δημοπρασία  στις Δημοτικές Ενότητες Λευκάδας- Απολλωνίων-Ελλομένου  για ανάπτυξη ομπρελών – ξαπλωστρών  - καντινών,  έτους 2023.

Εισηγητής: Αναστάσιος Γαζής, Πρόεδρος Ο.Ε., Αντιδήμαρχος

Ο Πρόεδρος της Ο.Ε. κ. Αναστάσιος Γαζής, Αντιδήμαρχος, εισηγούμενος το θέμα έθεσε υπόψη των μελών της Επιτροπής τα εξής:

   
« Η διαδικασία παραχώρησης ορίζεται από τις διατάξεις της  με αριθ. 38609ΕΞ2023 (ΦΕΚ 1432 τ. Β/10.03.2023) Κοινής Υπουργικής Απόφασης των Υπουργών Εσωτερικών και Διοικητικής Ανασυγκρότησης – Οικονομικών περί  «καθορισμού όρων και προϋποθέσεων, τεχνικών θεμάτων, αναγκαίων λεπτομερών και διαδικασίας για την παραχώρηση απλής χρήσης αιγιαλού, παραλίας, όχθης και παρόχθιας ζώνης , υδάτινου στοιχείου θάλασσας, λιμνοθάλασσας  μεγάλων λιμνών και πλεύσιμων ποταμών», στους Οργανισμούς Τοπικής Αυτοδιοίκησης (Ο.Τ.Α) Α' Βαθμού όπως τροποποιήθηκε και ισχύει  σε συνέχεια των διατάξεων του Ν. 2971/2001.

   Έχοντας υπόψιν μας

α) το άρθρο 72  του Ν. 3852/2010« Αρμοδιότητες Οικονομικής Επιτροπής Δήμων» 

β) την με αριθ. 111/2023 απόφαση του Δ.Σ. Λευκάδας  περί « Απόφαση Δ.Σ. για προτεινόμενες   προς παραχώρηση θέσεις   απλής χρήσης αιγιαλού  - παραλίας εντός των διοικητικών ορίων  του Δήμου μας , κατόπιν δημοπρασίας, σύμφωνα με τις διατάξεις  της με αριθ. 38609ΕΞ2023 (ΦΕΚ 1432 τ. Β/10.03.2023) Κοινής Υπουργικής Απόφασης των Υπουργών Εσωτερικών και Διοικητικής Ανασυγκρότησης – Οικονομικών, για το έτος 2023-2025

γ)  το με αριθ. πρωτ. 32161ΕΞΕ2023 /31.03.2023 έγγραφο της Κτηματικής Υπηρεσίας Λευκάδας  

δ) τις διατάξεις του Π.Δ. 270/81 
       Ε ι σ η γ ο ύ μ α ι στην Ο.Ε. την κατάρτιση των όρων διακήρυξης  για την δημοπράτηση τμημάτων αιγιαλού και παραλίας εντός των διοικητικών ορίων του Δήμου Λευκάδας ως εξής: 

Για  την Δ.Ε. Λευκάδας:

Κοινότητα  Λευκάδας

Περιοχή Μύλοι-Γύρα-Κάστρο.

· Μία (01) θέση στην  περιοχή  Γύρα 200 τ.μ. για τοποθέτηση ομπρελών ξαπλωστρών. Τιμή εκκίνησης 1.760,00 € 

· Μία θέση στην περιοχή  «Κάστρο» 200 τ.μ. για τοποθέτηση ομπρελών ξαπλωστρών. Τιμή εκκίνησης 1.760,00 € 

Κοινότητα Τσουκαλάδων

 Περιοχή Πευκούλια.

· Μια θέση 100 τ.μ. για τοποθέτηση  ομπρελών  - ξαπλωστρών Τιμή εκκίνησης 1.320 € 

Κοινότητα Καλαμιτσίου

Περιοχή Αβάλι 

· Ένα  τμήμα  200 τ.μ.  για τοποθέτηση ομπρελών ξαπλωστρών. Τιμή εκκίνησης 2.200,00 € 

Περιοχή Μεγάλη Πέτρα 

· Ένα τμήμα  200  τ.μ.   για τοποθέτηση ομπρελών και ξαπλωστρών. Τιμή εκκίνησης 2.200,00 € 

Περιοχή Θεοτόκος

· Ένα τμήμα  200  τ.μ. (θέση 1)  νότια της παραλίας   για τοποθέτηση ομπρελών και ξαπλωστρών. Τιμή εκκίνησης 2.200,00 €

· Ένα τμήμα  200  τ.μ. (θέση 2)  βόρεια  της παραλίας   για τοποθέτηση ομπρελών και ξαπλωστρών. Τιμή εκκίνησης 2.200,00 €

 Κοινότητα Αλεξάνδρου

 Περιοχή Επισκόπου

· Ένα τμήμα 200 τ.μ. για τοποθέτηση ομπρελών – ξαπλωστρών. Τιμή εκκίνησης 1.320 €

· Μία θέση για  καντίνα στη θέση «Επίσκοπος».   Τιμή εκκίνησης 1.100.00 €                                  

Στην Δ.Ε. Απολλωνίων:

Κοινότητα Κοντάραινας

Περιοχή Αγιοφίλι

· ένα (1) τμήμα  100 τ.μ. (10 Χ 10) για τοποθέτηση ομπρελών ξαπλωστρών. Τιμή εκκίνησης 14.000,00 €

 Κοινότητα  Καλάμου 

· ένα (1) τμήματα  στη θέση Αγραπιδιά  120 τ.μ.  για τοποθέτηση ομπρελών ξαπλωστρών. Τιμή εκκίνησης 1.320,00 €

· ένα  (1) τμήμα στη θέση Μυρτιά  120 τ.μ. για τοποθέτηση ομπρελών ξαπλωστρών. Τιμή εκκίνησης 1.320,00 €

· ένα (1) τμήμα στη θέση Μυρτιά  15 τ.μ.  για τοποθέτηση  καντίνας. Τιμή εκκίνησης  880,00 € 

           Η δημοπρασία είναι πλειοδοτική, φανερή και προφορική για την παραχώρηση, του δικαιώματος απλής χρήσης αιγιαλού, παραλίας, προς τρίτους, με σύναψη μισθωτικής σχέσης, έναντι ανταλλάγματος που περιγράφεται παρακάτω και καλούμε τους ενδιαφερόμενους να λάβουν γνώση και να εκδηλώσουν σχετικό ενδιαφέρον

           Η Δημοπρασία θα διεξαχθεί στο Δημαρχείο Αντ.Τζεβελέκη-Διοικητήριο Λευκάδας στις  16/05/2023 ημέρα Τρίτη   και από ώρα   10:30 π.μ. έως 11:30 π.μ.  για την Δ.Ε. Λευκάδας και Καλάμου   και από ώρα 12:00 π.μ. έως 13:00 μ.μ.  για την Δ.Ε. Απολλωνίων    από την αρμόδια επιτροπή  (άρθρο 1 του Π.Δ. 270/81).

          Τα δικαιολογητικά συμμετοχής θα κατατίθενται μισή ώρα πριν την ορισθείσα ώρα έναρξης της κάθε δημοπρασίας.

           Η δημοπρασία, που θα είναι φανερή, προφορική και πλειοδοτική, διεξάγεται κατά την παραπάνω ορισθείσα ημέρα και ώρα. Η δημοπρασία μπορεί να συνεχιστεί και πέραν της οριζόμενης ώρας στην διακήρυξη, εφόσον εξακολουθούν άνευ διακοπής οι προσφορές. Για την συνέχιση της δημοπρασίας και πέραν της οριζόμενης ώρας αποφασίζει η επιτροπή, η απόφαση της οποίας καταχωρείται στα πρακτικά.

          Η απόφαση της επιτροπής περί αποκλεισμού ενδιαφερομένου να συμμετέχει στην δημοπρασία, επειδή δεν πληρoί τους προβλεπόμενους όρους από την διακήρυξη, αναγράφεται στα πρακτικά:

΄Αρθρο 1

           Η παραχώρηση τμημάτων αφορά μόνο τη τοποθέτηση ξαπλωστρών-ομπρελών - καντινών , θα  έχει διάρκεια μίσθωσης  μέχρι 31.12.2025
Άρθρο 2

           Από τη διαδικασία της δημοπρασίας αποκλείονται εξ αρχής όλοι όσοι είχαν μετά από δημοπρασία συνάψει συμφωνητικό μίσθωσης  και παρέβησαν άνω της μία φοράς αποδεδειγμένα (πρόστιμα, έγγραφα αστυνομικών αρχών κ.λ.π)  τους όρους της μίσθωσης.

          Δεκτοί στο διαγωνισμό είναι Φυσικά ή Νομικά πρόσωπα (ΕΠΕ, Ο.Ε κλπ).

         Για να γίνει κάποιος δεκτός στη δημοπρασία πρέπει να καταθέσει στην αρμόδια επιτροπή επί ποινή αποκλεισμού:

        1)  ως εγγύηση γραμμάτιο σύστασης παρακαταθήκης του Τ.Π.&Δ ή εγγυητική επιστολή Τραπέζης ποσού ίσου προς το 1/10 του ελάχιστου ορίου πρώτης προσφοράς ,

        2) Δημοτική ενημερότητα από τον Δήμο Λευκάδας για κάθε δημοπρατούμενη θέση .

        3) Aσφαλιστική ενημερότητα καθώς και απόσπασμα Ποινικού Μητρώου

        4) Υπεύθυνη δήλωση με τα πλήρη στοιχεία του συμμετέχοντος  με την οποία θα δηλώνεται ότι έλαβε γνώση των όρων διακήρυξης και αποδέχεται αυτούς ανεπιφύλακτα

        5) Φωτοαντίγραφο δελτίου αστυνομικής ταυτότητας του συμμετέχοντος ή του εξουσιοδοτημένου προσώπου ή του εκπ/που εταιρείας ή Ν.Μ.

        6) Βεβαίωση της Κτηματικής Υπηρεσίας Λευκάδας στην οποία θα εμφαίνεται  αν έχουν  επιβληθεί μέτρα προστασίας εις βάρος των συμμετεχόντων.

         7)  Φορολογική Ενημερότητα από την Αρμόδια Δ.Ο.Υ.

               Εάν ο συμμετέχων  είναι  νομικό  πρόσωπο, επί ποινή αποκλεισμού  πρέπει  να  υποβάλλει, επιπλέον τα παρακάτω δικαιολογητικά:

         α. Προκειμένου για Α.Ε πρακτικό του Δ.Σ. της εταιρίας, στο οποίο να    αποφασίζεται η συμμετοχή στο διαγωνισμό ,  να ορίζεται και να  εξουσιοδοτείται ο εκπρόσωπος στην διαδικασία του διαγωνισμού.

          β. Προκειμένου περί άλλων Ν.Π

        1) Πρακτικό που θα αποφασίζετε η συμμετοχή στην δημοπρασία  και θα  ορίζεται ο εκπρόσωπος που θα συμμετέχει στην διαδικασία της δημοπρασίας. 2)  δημοτικές ενημερότητες για όλα τα μέλη του Ν.Π.

            Κατά την διαδικασία κατακύρωσης του αποτελέσματος  της δημοπρασίας, θα αποκλείονται όσοι τελικοί πλειοδότες  δεν έχουν εξοφλήσει στο Δήμο  ή δεν έχουν ρυθμίσει  οφειλές παρελθόντων ετών  που αφορούν σε χρήση χώρου αιγιαλού και παραλίας.

΄Αρθρο 3

           Αν κάποιος πλειοδοτεί για λογαριασμό άλλου, οφείλει να δηλώσει αυτό στην επιτροπή δημοπρασίας προ της έναρξης του διαγωνισμού και να παρουσιάσει για το σκοπό αυτό νόμιμο πληρεξούσιο έγγραφο ή εξουσιοδότηση επικυρωμένη για τα γνήσια της υπογραφής από την κατά το νόμο αρμόδια υπηρεσία,  άλλως θεωρείται ότι μετέχει για δικό του λογαριασμό.

Άρθρο 4

            Οι προσφορές των πλειοδοτών αναγράφονται στα πρακτικά κατά την σειρά εκφωνήσεως μετά του ονοματεπωνύμου του πλειοδότη. Κάθε προσφορά είναι υποχρεωτική για το πλειοδότη, η υποχρέωση δε αυτή μεταβαίνει αλληλοδιαδόχως από τον πρώτο στους ακόλουθους και επιβαρύνει οριστικά τον τελευταίο πλειοδότη. Η κάθε προφορική προσφορά, πρέπει να είναι  κατά πενήντα (50) ΕΥΡΩ τουλάχιστο μεγαλύτερη  από την προηγούμενη, όταν το ελάχιστο όριο πρώτης προσφοράς είναι μέχρι 1.000 €, επίσης η κάθε προφορική προσφορά, πρέπει να είναι  κατά εκατό (100) ΕΥΡΩ τουλάχιστο μεγαλύτερη  από την προηγούμενη, όταν το ελάχιστο όριο πρώτης προσφοράς είναι από 1.001 € και άνω.

Άρθρο 5

           Όποιος συμμετέχει στην δημοπρασία θα πρέπει να συνοδεύεται από αξιόχρεο εγγυητή ο οποίος θα υπογράψει το πρακτικό της Δημοπρασίας, καθίσταται δε εξολοκλήρου υπεύθυνος με τον μισθωτή για την εκπλήρωση των όρων της σύμβασης.

           Ο εγγυητής θα πρέπει να προσκομίσει στην επιτροπή δημοπρασίας επί ποινή αποκλεισμού

          Φορολογική και ασφαλιστική ενημερότητα , απόσπασμα Ποινικού Μητρώου, Δημοτική Ενημερότητα  καθώς και υπεύθυνη δήλωση  με πλήρη στοιχεία ότι αποδέχεται την ιδιότητά του  και  έλαβε γνώση των όρων διακήρυξης της δημοπρασίας .

Άρθρο 6

          Ο τελευταίος πλειοδότης δεν αποκτά δικαίωμα για αποζημίωση λόγω μη έγκρισης των πρακτικών της δημοπρασίας από το αρμόδιο όργανο ή λόγω ακύρωσης των πρακτικών από την Αποκεντρωμένη Διοίκηση Πελοποννήσου Δυτικής Ελλάδας και  Ιονίου.

Άρθρο 7

          Ο τελευταίος πλειοδότης υποχρεούται μέσα σε 10 ημέρες από τη κοινοποίηση σ’ αυτόν της απόφασης για την έγκριση των πρακτικών της δημοπρασίας, να προσέλθει για τη σύνταξη και υπογραφή  του  Συμφωνητικού Μίσθωσης  και να υποβάλει στην αρμόδια υπηρεσία του Δήμου Αίτηση για την καταβολή του ανταλλάγματος σε δόσεις , εφόσον το επιθυμεί , σύμφωνα με το άρθρο 7 της  38609ΕΞ2023 (ΦΕΚ 1432 τ. Β/10.03.2023) Κοινής Υπουργικής Απόφασης ή να καταβάλει το συνολικό αντάλλαγμα όπως σχετικά ορίζεται στην  ίδια ΚΥΑ , διαφορετικά   η  εγγύηση που κατέθεσε καταπίπτει υπέρ του Δήμου χωρίς δικαστική παρέμβαση, ενεργείται δε αναπλειστηριασμός σε βάρος του και θα ευθύνεται για τη μικρότερη διαφορά του αποτελέσματος της δημοπρασίας από τη προηγούμενη δημοπρασία με βεβαίωση του ποσού που θα προκύψει στην ταμειακή υπηρεσία του Δήμου Λευκάδας. Επίσης ΄΄ σε περίπτωση μη εμπρόθεσμης  καταβολής με ευθύνη του αναδόχου   έστω και μίας δόσης  η σύμβαση παραχώρησης παύει να ισχύει και λαμβάνονται  όλα τα προβλεπόμενα μέτρα προστασίας  ….΄΄  όπως ρητά αναφέρεται στο ανωτέρω άρθρο της σχετικής ΚΥΑ .   

Άρθρο 8

          Ο Δήμος δεν ευθύνεται έναντι του μισθωτού, ούτε υποχρεούται σε επιστροφή ή μείωση του μισθώματος ή και λύση της σύμβασης άνευ αποχρώντος λόγου.

Άρθρο 9

         Ο τελευταίος πλειοδότης δεν έχει δικαίωμα εγκατάστασης στην θέση για την οποία πλειοδότησε αν δεν προηγηθεί η ολοκλήρωση και η υπογραφή   του συμφωνητικού μίσθωσης με την  επίδοση σχετικού αντιγράφου στην ΔΟΥ Λευκάδας .

Άρθρο 10

     Ο μισθωτής υποχρεούται όταν λήξει η άδεια χρήσης να παραδώσει τον χώρο στη κατάσταση που το παρέλαβε, διαφορετικά ευθύνεται σε αποζημίωση και να εφαρμόζει όλα  όσα προβλέπονται στην με αριθ 38609ΕΞ2023 (ΦΕΚ 1432 τ. Β/10.03.2023) Κοινής Υπουργικής Απόφασης

Άρθρο 11

     Απαγορεύεται απόλυτα η σιωπηρή αναμίσθωση καθώς και υπεκμίσθωση του μισθίου από το μισθωτή.

Άρθρο 12

    Η δημοπρασία επαναλαμβάνεται  οίκοθεν από τον Δήμαρχο εάν δεν παρουσιάσθηκε σε αυτήν πλειοδότης.

   Η δημοπρασία επαναλαμβάνεται  με απόφαση του Δ.Σ όταν:

   Α)  Το αποτέλεσμα της δημοπρασίας δεν εγκριθεί από την Δ.Ε λόγω ασύμφορου του επιτευχθέντος    αποτελέσματος η σφάλματος στην διενέργεια της δημοπρασίας.

   Β)  Μετά την κατακύρωση της δημοπρασίας ο τελευταίος πλειοδότης και ο εγγυητής του αρνηθούν να υπογράψουν τα πρακτικά, ή την σύμβαση μίσθωσης επίσης όταν μετά την κοινοποίηση στον τελευταίο πλειοδότη της εγκριτικής επί του αποτελέσματος της δημοπρασίας αποφάσεως δεν προσέλθει αυτός εμπρόθεσμα για την σύνταξη και υπογραφή της σύμβασης.

   Στην περίπτωση (Β) η δημοπρασία επαναλαμβάνεται σε βάρος του τελευταίου πλειοδότη και του εγγυητή του, ως ελάχιστο όριο πρώτης προσφοράς ορίζεται το κατακυρωθέν ποσό στο όνομα αυτού

   Η επαναληπτική δημοπρασία γνωστοποιείται με περίληψη διακήρυξης η οποία αναφέρεται στους όρους της πρώτης διακήρυξης και δημοσιεύεται πέντε (5) τουλάχιστο ημέρες προ της ημέρας διενέργειας της δημοπρασίας διεξάγεται δε με όσα αναφέρθηκαν παραπάνω.

Άρθρο 13

  Ενστάσεις  για την διεξαγωγή  της δημοπρασίας  θα κατατίθενται στο Δήμο (γραφείο πρωτοκόλλου) μέχρι και την επομένη  ημέρα  της δημοπρασίας και θα  εκδικάζονται από την Ο.Ε. κατά την επικύρωση του αποτελέσματος της δημοπρασίας.

Άρθρο 14

  Διακήρυξη της δημοπρασίας θα δημοσιευθεί στον Πίνακα Ανακοινώσεων του Δήμου μας καθώς και στα γραφεία της Δημοτικής Ενότητας Ελλομένου & Απολλωνίων, περίληψη δε της διακήρυξης σε δύο  (02) εβδομαδιαίες εφημερίδες του Νομού μας. Τα  δε έξοδα δημοσίευσης θα βαρύνουν ισομερώς τους  μισθωτές που θα προκύψουν από την έγκριση του αποτελέσματος θα καταβληθούν δε πριν την υπογραφή της σύμβασης».

Μετά από διαλογική συζήτηση, η Ο.Ε.  αφού  έλαβε υπόψη της:

· την ανωτέρω εισήγηση

· το άρθρο 75 του Ν. 3852/10  περί λειτουργίας Ο.Ε. & Ε.Π.Ζ. όπως αντικαταστάθηκε από το  άρθρο 77   του Ν. 4555/18

· το άρθρο 72 του Ν. 3852/10 περί αρμοδιοτήτων Ο.Ε. όπως τροποποιήθηκε από το άρθρο 31 του Ν. 5013/23.
ΑΠΟΦΑΣΙΖΕΙ ΟΜΟΦΩΝΑ
Τον καθορισμό των όρων διακήρυξης  των  προς παραχώρηση τμημάτων αιγιαλού και παραλίας  με δημοπρασία  στις Δημοτικές Ενότητες Λευκάδας-Απολλωνίων-Ελλομένου, για ανάπτυξη ομπρελών – ξαπλωστρών  - καντινών,  έτους 2023, όπως αναλυτικά αναφέρονται στην ανωτέρω εισήγηση.


Η απόφαση αυτή πήρε αύξοντα αριθμό: 158/2023.              
     

        Ο Πρόεδρος 

                          

 Τα Μέλη

     
              ΓΑΖΗΣ ΑΝΑΣΤΑΣΙΟΣ[image: image1.png]

